b"\n_START_ARTICLE_\nIgnasi Plana i Fontana\n_START_SECTION_\nTeatre\n_START_PARAGRAPH_\nVa ser autor, en castell\xc3\xa0, de dues com\xc3\xa8dies, de dues vides de santes barcelonines, concretament de Passos del martiri de santa Eul\xc3\xa0lia (Eul\xc3\xa0lia de Barcelona) i Santa Madrona, d\xe2\x80\x99uns Pastorets i del sainet, en catal\xc3\xa0 titulat El gall robat per les festes de Nadal, que s\xe2\x80\x99estren\xc3\xa0 l\xe2\x80\x99any 1801 i \xc3\xa9s considerat una petita obra mestra del g\xc3\xa8nere i va ser objecte d\xe2\x80\x99una edici\xc3\xb3 moderna, juntament amb quatre entremesos m\xc3\xa9s, tamb\xc3\xa9 del Principat, sota el t\xc3\xadtol Sainets de la vida picaresca (1967) i l\xe2\x80\x99Entrem\xc3\xa8s de les travesures d\xe2\x80\x99un aprenent sabater.\n_START_SECTION_\nPoeta\n_START_PARAGRAPH_\nMax Cahner (1998) ha expressat que Ignasi Plana \xc3\xa9s molt probablement l\xe2\x80\x99autor del llarg poema Lo Temple de la Gl\xc3\xb2ria, considerat per altres estudiosos com an\xc3\xb2nim._NEWLINE_Tanmateix amb m\xc3\xa9s seguretat, el considera autor d'altres composicions coincidint aix\xc3\xad amb all\xc3\xb2 que expressen Pep Valsalobre Palacios i Albert Rossich Estrag\xc3\xb3(2007) que, com a poeta, Ignasi Plana \xc3\xa9s autor de diversos poemes escrits en castell\xc3\xa0 i l\xe2\x80\x99Epitalami a les bodes reals que \xc3\xa9s un plec po\xc3\xa8tic solt amb diverses composicions totes elles sense nom d'autor, impr\xc3\xa8s amb motiu de la celebraci\xc3\xb3 a Barcelona d\xe2\x80\x99unes noces reials dobles: la del Pr\xc3\xadncep d\xe2\x80\x99Ast\xc3\xbaries, el futur Ferran VII, amb Maria Ant\xc3\xb2nia, princesa napolitana i la d\xe2\x80\x99Isabel, germana de Ferran, amb Francesc, germ\xc3\xa0 de Maria Ant\xc3\xb2nia. \xc3\x89s l\xe2\x80\x99\xc3\xbanic plec impr\xc3\xa8s d'aquestes caracter\xc3\xadstiques \xc3\xadntegrament en catal\xc3\xa0._NEWLINE_Cont\xc3\xa9 tres composicions, dos sonets i un llarg poema de quaranta-dues octaves amb el mateix t\xc3\xadtol que el plec, atribu\xc3\xaft a Ignasi Plana. _NEWLINE_Aquest darrer podr\xc3\xadem considerar-lo una faula i es disposa en dos plans. _NEWLINE_El primer \xc3\xa9s de tema mitol\xc3\xb2gic per tal com els personatges formen part de la mitologia grega, aix\xc3\xb2 \xc3\xa9s quan H\xc3\xa9sperus decideix aplegar les branques borb\xc3\xb2niques que regnen a Espanya i N\xc3\xa0pols. La not\xc3\xadcia nupcial feta per H\xc3\xa9sperus arriba satisfact\xc3\xb2riament a Himeneu, que sol\xc2\xb7licita l\xe2\x80\x99ajut dels d\xc3\xa9us, entre els quals figura Cupido. Cadascun posa totes les facilitats perqu\xc3\xa8 l\xe2\x80\x99operaci\xc3\xb3 re\xc3\xafxi._NEWLINE_El pla narratiu hist\xc3\xb2ric s\xe2\x80\x99elabora a partir de quan H\xc3\xa9sperus \xc3\xa9s presentat com \xe2\x80\x9cgeni protector de nostra Ib\xc3\xa8ria\xe2\x80\x9d  i que tamb\xc3\xa9 fa arribar la seva idea a Carles IV i el rei ho acull favorablement i ho disposa tot. Mentrestant a la cort napolitana est\xc3\xa0 passant tres quarts del mateix. Cupido supera amb \xc3\xa8xit l\xe2\x80\x99apropament amor\xc3\xb3s dels candidats que cauen en l\xe2\x80\x99enamorament. _NEWLINE_A continuaci\xc3\xb3 veiem els preparatius dels barcelonins per rebre les esmentades reialeses, tant per la banda peninsular, per part dels personatges reials espanyols com, per la banda mar\xc3\xadtima els napolitans, al port de la Ciutat Comtal. Durant la travessia el d\xc3\xa9u Nept\xc3\xba efectua una part primordial per tal d'aconseguir que arribin a bon port, juntament amb l\xe2\x80\x99ajut inestimable d'altres personatges mitol\xc3\xb2gic aqu\xc3\xa0tics._NEWLINE_Per acabar la narraci\xc3\xb3 descriu a trav\xc3\xa9s d\xe2\x80\x99esquemes pastorals les dues noces."